**Ջեյմս Մեյս** (անգլ.՝ James "Jem" Mace, ապրիլի 8, 1831(1831-04-08), Նորֆոլկ, Անգլիա, Մեծ Բրիտանիայի և Իռլանդիայի միացյալ թագավորություն - նոյեմբերի 30, 1910(1910-11-30), Թայն ընդ Ուեր, Անգլիա, Մեծ Բրիտանիայի և Իռլանդիայի միացյալ թագավորություն), բրիտանացի բռնցքամարտիկ։ Հայտնի էր մարտական իր հատուկ ոճով՝ ուղեկցվող կայծակնային գրոհներով։ Մեյսը վերջին բռնցքամարտիկն էր, ով դարձել է բռնցքամարտի Անգլիայի չեմպիոն լոնդոնյան կանոնների համաձայն։

Կենսագրություն
--------------

Ջեյմսը ծնվել է 1831 թվականի ապրիլի 8-ին Նորֆոլկի Բիստոն քաղաքի բանվորական թաղամասում։ Նա ընտանիքի չորրորդ որդին էր։ Ըստ նրա՝ մանկության ամենասիրելի ժամանցը պատուհանից փողոցի բռնցքամարտեր դիտելն էր։ Ավարտել է տարրական դպրոցը։

15 տարեկան հասակում ծնողների ցանկությամբ Մեյսն աշակերտում է փայտագործ Ֆոքսի մոտ։ Նույն մարդը Ջեյմսին ջութակի դասեր է տալիս, ինչը տղային շատ դուր է գալիս։

Որոշ ժամանակ անց Ջեյմսը սկսում է աշխատել պանդոկում որպես ջութակահար՝ չթողնելով ուսումը միստր Ֆոքսի մոտ։ Սակայն երեք տարի անց անհայտ պատճառներով նա ընդհատում է ուսումը և վերադառնում տուն։

Շուտով նա աշխատանք է գտնում Նաթ Լանգհամի բռնցքամարտի խմբում, որը շրջում էր երկրի տոնավաճառներում։ Լանգհամը Մեյսին սովորեցնում է պրոֆեսիոնալ բռնցքամարտի այն ժամանակվա առաջատար տեխնիկան։ Մեյսի հաղթանակները տոնավաճառային ռինգերում գրանցվել են «Ֆիստիանա»-ում (բռնցքամարտի պատմության գիրք)։

1861 թվականին Մեյսը դառնում է Անգլիայի չեմպիոն՝ հաղթելով նշանավոր բռնցքամարտիկ Սեմ Հյորստին։ Այդ պահին բռնցքամարտն այլևս Մեյսի հիմնական զբաղմունքը չէր. նա Լոնդոնում գտնվող պանդոկի սեփականատեր էր։

Որոշ ժամանակ անց վաճառելով պանդոկը՝ գնում է շապիտո, շրջագայում Անգլիայում՝ ժամանակ առ ժամանակ մասնակցելով լուրջ մարտերի։

1869 թվականին Մեյսը տեղափոխվում է ԱՄՆ։ 1877 թվականին շրջում է Ավստրալիայում՝ մասնակցելով անօրինական մարտերին, իսկ 1882 թվականին մեկնում է Նոր Զելանդիա։ 1883 թվականին վերադառնում է Միացյալ Նահանգներ՝ շարունակելով մասնակցել անօրինական մարտերին։

Վերջին անգամ Մեյսը ռինգ է մտել 73 տարեկան հասակում։

Մահացել է 79 տարեկան հասակում Դարհեմ քաղաքում և թաղվել Լիվերպուլում։

Հաջողություն և նվաճում
----------------------

Ջեյմս Մեյսին անվանում են ժամանակակից բռնցքամարտի հայր, քանի որ ենթադրվում է, որ հենց նրա շնորհիվ են հայտնի դարձել «Կուինսբերի կանոնները» (անգլ.՝ Queensberry Rules): Նա առաջիններից էր, ով օգտագործում էր բռնցքամարտի ձեռնոցներ և ամեն կերպ նպաստում էր նոր կանոնների պահպանմանը։ Ենթադրվում է նաև, որ Մեյսը ստեղծել է բռնցքամարտի միջազգային մրցումներ։

Իր կյանքի ընթացքում Մեյսը մասնակցել է 37 մենամարտի (բացառությամբ տոնավաճառների, որոնք նա համարում էր մարզում), որից 25-ը հաղթել է, 4-ը պարտվել, իսկ 5-ը ավարտվել է ոչ ոքի։ Եվ երբեք նոկաուտի չի ենթարկվել։ BoxRec-ի տվյալների համաձայն՝ նա անցկացրել է 29 մարտ, որից 1-ը շահել է, 1-ը պարտվել, իսկ 27-ն ավարտվել է առանց արդյունքի հայտարարման։ Համարվում է իր ժամանակի ամենահայտնի բռնցքամարտիկներից մեկը։

Ծանոթագրություններ
------------------

1. 1 2 3 4  Encyclopædia Britannica
2. ↑  «Ջեյմս Մեյսը բռնցքամարտի ռեկորդ»։ *Cyber Boxing Zone*։ CBZ։ Վերցված է 7 July 2019

Արտաքին հղումներ
----------------

* Մեյսի համառոտ կենսագրությունը բռնցքամարտի հանրագիտարանում
* Ջեյմս Մեյս, աշխարհի չեմպիոն(անգլ.)
* Ջեյմս Մեյսը The Cyber Boxing-ում, մարտերի ցանկ(անգլ.)
* Մեյսը բռնցքամարտի փառքի սրահում(անգլ.)
* Ջեյմս Մեյսը հայտնի մրցանակային ռինգում(անգլ.)
* Ջեյմս Մեյսը «Բրիտանիկա» հանրագիտարանում(անգլ.)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | BoxRec · Find A Grave · WikiTree |
|  |
| Բառարաններ և հանրագիտարաններ | Բրիտանիկա · Օքսֆորդի կենսագրական · Dictionary of National Biography (2nd suppl.) · Universalis |
|  |
| Չափորոշչային վերահսկողություն | GND: 138319944 · ISNI: 0000000061612749 · LCCN: nb99070459 · VIAF: 6889636 · WorldCat VIAF: 6889636 |

 |